સુરતનો જાણીતો, માનીતો, મનગમતો અને લોકપ્રિય તહેવાર ચંદની પડવો આવી ગયો છે અને મોંમાં પાણી આવી જાય તેવી શુધ્ધ ઘીની બદામ કેસર વાળી ઘારી તૈયાર થઇ ચુકી છે. 25 ઓકટોબર, ગુરુવારે સુરતમાં ચંદની પડવા ધામધુમથી મનાવાશે અને સુરતીઓ અંદાજે 10 કરોડથી વધુની ઘારી અને ભુસાની જયાફત ઉડાવશે.સુરતની ઘારી હવે માત્ર સુરતીઓ પુરતી મર્યાદિત રહી નથી દેશ વિદેશમાં પણ 25000 કિલોથી વધારે ઘારી સુરતથી જાય છે ઘારી હવે એક મિઠાઇને બદલે સુરતની સંસ્કૃતિ તરીકે જાણીતી થઇ ગઇ છે.ચંદની પડવાના દિવસે સુરત માટે સ્પેશિયલ છે. આ દિવસે સુરતનો ગૌરવ પથ, યુનિવર્સિટી રોડ પર જાહેર રસ્તા પર સપરિવાર ઘારીની જયાફત ઉડે છે અને ફાર્મ હાઉસ, ટેરેસ અને ઘરમાં પણ સેલિબ્રેશન થાય છે. ખમણ, લોચા, ધોકડા, ડાયમંડ અને ટેક્સટાઇલની નગરી સુરતમાં ઘારી કયારથી જાણીતી બની તેનો ઇતિહાસ જાણવા જેવો છે.